
11. Maj – 22. Maj 1999.
11.05.99:
1. dag, Tirsdag.

Afgang København – Wien , Wien – Beirut ca. 1 time forsinket. 

Vejret i Beirut er fint ca. 24°. Dejligt hotel (Concorde) ligger lige ved gågade og strandpromenaden. Efter en lille spadseretur i gågaden, hvor vi kikkede vinduer, så og prøvede vi baren i Hotel Mayflower, krigskorrespondenternes tilholdssted. Aftensmad fik vi i en restaurant på strandpromenaden. Udsigten var superb, maden var ikke noget særligt. Homus, brød, forskellige dips, friturestegt kyllingefilet,

Tidlig i seng.

12.05.99:
2. dag, Onsdag,.

Efter morgenmad besøg på det historiske museum på det amerikanske universitet i Beirut. En lille fin samling af små figurer i lertøj og ikke mindst meget smukke glasting.Derefter besøg på et par små ruiner. En længere spadseretur var forgæves. Der var ikke noget at se. Før ruinerne var vi på besøg på en lille vingård eller destilleri. Interessant at se. Vinen var ikke noget særligt, men der var en god Arak.

Derefter gik turen til Anjaar, hvor vi startede med at få en rigtig god frokost. Efter denne besøgte vi ruinområdet, hvor der var noget af de første Omayyade bygninger i Libanon. Ruinerne var utrolig flotte med meget skønne buer. En del af ruinerne var i dag brugt som boliger for Syriske soldater, som er udstationeret i området.

Tilbage i Beirut fik vi en dejlig aftensmad bestående af kalvekød, bulgur, yougurt, sovs og risbudding med nødder.

13.05.99:
3. dag, Torsdag.

Afgang kl. 8 efter morgenmad til udgravningerne i Beirut, ved Martyrernes Plads. De gamle romerske udgravninger var omgivet af nyrestaurerede bygninger. Beirut må have været en smuk by. En lille tur rundt i de nye gader viste smukke genopbygninger og nybygninger. Et besøg hos Soldiere, selskabet som står for genopbygningen, viste byplanen for det centrale Beirut. En medarbejder fra Soldiere fortalt om selskabets financiering, planer osv.

Derefter forlod vi Beirut og kørte til Byblos. Det gamle Byblos lå omkring en lille havn, og der var smukke ruiner fra den romerske tid og fra korsfarertiden.. Et smukt lille amfiteater bl.a. Der var fyldt med 2 meter høje Nerier.

Frokosten blev indtaget hos Pepe, en fin gammel restaurant nede ved havnen. Bygningerne var fredede. Det havdce tidligere været handelshus (i korsriddertiden). Indehavere, en gammel dykker på ca. 90 år, var åbenbart berømt. For i restauranten var der en masse billeder, hvor han var fotograferet med berømtheder som Brigitte Bardot. Han havde igennem 60 år samlet skulpturer, sten osv. Det var blevet til en lille fin samling. En søn viste frem. Gamle mønter var blevet brugt til at fremstille smykker af. Sønnen var guldsmed. Der var intet af det, som var til salg.

Frokosten var af samme slags som tidligere. Mange små retter. 2 spyd med kyllingekød og okse. Frugt bagefter. Yderst delikat og velsmagende. Efter en tur op i bjergene, hvor vi blev indkvarteret på et pænt hotel med en formidabel udsigt, kørte vi op for at se de gamle Ceder træer. Alderen på træerne varierede lidt, alt efter hvem der fortalte om det. Der var bud fra 2000 til 600 år. Altså er træerne dem, der skrives om i biblen. De var meget smukke og der er en meget speciel ren luft i Cedertræskoven, som lå i ca. 2000 meters højde. Der er kun 12 rigtig gamle træer  tilbage. Efter besøget i Cedertræskoven fik vi drinks hos Aino. Aftensmad var squash fyldt med ris, fars og krydderi, risbudding med æblemarmelade.

14.05.99:
4. dag, Fredag.

Afgang kl. 10 mod Baalbek. Turen gik over bjergene i det nordlige Libanon. Der var stadig en smule sne at se langs vejen. Udsigten var utrolig smuk. På passet havde vi et stop, hvor vi kunne gå op til toppen. Der var mange blomster. Nogle små bjergtulipaner og 2 andre slags, som ingen kendte. Længere fremme ved Baalbek gjorde vi stop ved et lille sted for at få noget at drikke.. Manden blev så glad at han også lavede tyrkisk kaffe og ovenikøbet forærede nogle af sine smukke keramikglas væk.

Hotellet i Baalbek (Palmyra Hotel) ligger lige over for ruinerne. Et fint gammelt hotel som mangler vedligeholdelse. Frokosten, som vi fik på hotellet bestod igen af mange små retter. Meget lækkert. Efter frokosten en lille tur ned i byen, hvor alt var lukket.

Eftermiddagstur i det store romerske ruinområde, hvor de største og bedst bevarede ruiner fra romertiden var. I Bacchustemplet hyldede vi Bacchus med et glas libanesisk rødvin. 

Aftensmad på hotellet var suppe og omele

15.05.99:
5.dag, Lørdag
Turen gik fra Baalbek kl. 8. 1 time til grænsen og ca 1 time til kontrol ved de 2 grænseposter. Derefter gik det raskt mod den største af korsridderborgene som findes, Crac de Chevallier. Den er kolossal stor og imponerende. Der var store hestestalde og plads til en garnision på 4000 mand. Den oprindelige kirke var omdannet til moske. Udsigten fra fæstningen var imponerende.

Frokost fik vi på en restaurant lige ved fæstningen. Kyllingelår og pommes frites (Mie bestemte).

Efter frokosten fortsatte vi til Hama, hvor vi fik en speciel fin oplevelse. Først så vi nogle store vandhjul ved floden gennem Hama. Derefter gik vi til et lille Palads, Azem Palace, hvor der var en lille arkæologisk samling. Her dukkede pludselig nogle danske arkæologer op. De kendte Aino og Jette og viste straks nogle helt 
specielle ting frem for os. De var nede for at indrette et nyt museum, som skulle åbne til oktober. Der var et helt specielt sarkofag fra år ca. 20 a.d. og en meget flot prædikestol. En gammel mand med nøgler åbnede pludselig for alle dørene i paladset, som ellers var lukkede. En rigtig lille perle. 
Derefter var vi oppe og se de danske udgravninger som var foretaget i 30-erne.Derfra ekspres til Aleppo for indkvartering på Barons Hotel. Gammelt med atmosfære, men nedslidt. Aftensmad bestod af suppe, lammebøf med stegt tomat og pommes frites. Kager til dessert.

16.05.99:
6. dag, Søndag.

Dagen startede med besøg i en koranskole, som lå lige bag basaren. Efter dette besøg gik vi hurtigt igennem basaren, hvor vi besøgte et par antikvitetshandlere og tæppehandlere. Tæpperne var gamle kelimer. Ingen af dem vi så var særlig pæne. I morgen skal vi se nærmere på basaren. Efter en kort thepause i basaren gik vi på tur til den armenske bydel. Vi besøgte 2 gamle smukke købmandsgårde, hvoraf det ene var indrettet til folklore museum. Det første (museet) var meget flot, medens det andet trængte til en kærlig hånd (liebhavertilbud, som det hedder i husannoncer). Her optrådte en lille dreng uden bukser. Frokosten blev indtaget i den armenske bydel i en fin gammel restaurant. Forskellige småretter og frugt. Ca. 300 kr. for 12 personer incl. Drikkevarer. Det er noget billigere end i Libanon, hvor priserne var næsten danske. Vi spadserede hjem og så lidt mere af byen.

Eftermiddagen blev brugt til besøg på Aleppo museum. Derefter besøgte vi en moske (Khosrofiye moske), som var bygget af den berømte arkitekt Sinan også kendt fra Istanbul (Suleimans moske). I den anden moske vi besøgte, Paradisets haves koranskole, reciterede 2 af præsterne hver en af de bønner, som var gældende for denne dag.

Aftensmad blev indtaget på en tagterrasse. Forret de sædvanlige småretter og hovedret 2 slags grilspyd. Smagte godt.

17.05.99:
7. dag, Mandag.
Afgang til Aleppos Citadel kl ca. 9. Det er en stor flot ruin med den gamle befæstning af Aleppo. I en enkelt bygning var en stor flot sal, som blev brugt til repræsentative formål. Formiddagsthe blev indtaget i et lille thehus med en fin udsigt. Derefter var der fri indtil frokost. Vi brugte tiden til besøg i basaren. Vi foretog dog ikke noget indkøb i denne omgang. Efter at være kommet ud af labyrinterne i basaren måtte vi spørge lidt om vej til hotellet. Det lykkedes at finde rette vej, og undervejs fik vi også købt nyt batteri til Lis’ ur.

Frokosten var stegte duer, som var farseret med ris og krydderier. Hvad resten var ved vi ikke rigtigt. Dertil ris med grøntsagsstykker blandet i en gul skysovs med et mildt lidt karryagtigt krydderi.  Der var også farserede gourgetter med ris.

Efter en lille pause på 1½ time, hvor vi selv gik lidt rundt startede en eftermiddagstur ud til Simon Søjlehelgen. Porten ind til området var låst, så vi måtte kravle over muren for at komme ind. Først så vi baptisteriet, hvor folk blev døbt på samlebånd. Derefter gik vi til ruinen med rester af søjlen. Basilicaen har været meget smuk. Herude fik vi en Arak med søde syriske kager, som Tom og guiden havde købt undervejs. Krus lånte vi af vagterne. På tilbagevejen besøgte vi endnu en basilica ruin. Ved denne ruin boede en nomade familie, som vi besøgte og fik et glas the hos. Derudover var der en lille handel om Mie. En af de lokale kvinder tog det lidt fortørnet op, at Mie kunne indbringe dobbelt så mange kameler som hun kunne ved et giftermål. Det var mest ment som en stor spøg. Mogens fik mulighed for at filme børnene og nogle af kvinderne. De fik lov at se sig selv på filmen bagefter. Det vakte stor opstandelse. De har formentlig ikke set fjernsyn før.

Aftensmaden indtaget på Barons Hotel var en slags minestrone suppe, en slags risrand med lammefars og grøntsager. Derefter paneret kyllingebryst med pommes frites og tilsidst en kage med en speciel creme i. Alt sammen meget velsmagende.

18.05.99:
8. dag, Tirsdag.

Afgang fra hotellet kl. 8. På vej ud af Aleppo kom vi igennem et meget specielt kvarter. Bl. a. tørrede man uld på altanerne. Første stop var et meget lokalt marked, hvor beduinerne handlede med deres daglige forbrugsvarer, såsom tøj, sko, lamper 
osv. Alt sammen syntetisk og plastik i stærke farver. Lidt længere fremme kom vi til en dæmning, som førte over Eufrat. Her kørte vi over og besøgte en gammel fæstning (Qaalat Jabar). Vi fik også et glas the herude.

Derefter gik det videre ud i den syriske stenørken, hvor vi passerede flere oliefelter. Vi kom frem til Resafa, som var en hellig bysantinsk by. Vi spiste frokost i den største at de 3 basilicaer. Herefter så vi de gamle vandcisterner. Ved udgangen kom der en stor overraskelse. En usædvanlig flot port (North gate). Alt sammen i flot hvid marmor med utrolige udsmykninger. Tilbage på hovedvejen fik vi et ufrivilligt stop i Alman Sura, hvor chaufføren skulle se et eller andet på bussen. Da Karen Marie spurgte efter et toilet blev vi vist ind på politistationen. Her lavede en betjent the til os. Han havde i øvrigt kun en fange i fængslet. En mand havde skudt et eller andet for hævn. Ingen var kommet til skade, men manden var blevet tilbageholdt i 24 timer.

Næste stop blev Zenobia ved Eufrat floden. Ruinen blev kun besigtiget nedefra og vi nøjedes med udsigten over floden. Overnatning i Deir ez-Zor. Midt i byen på et nedslidt hotel (Mira). Aftensmad på en restaurant ved floden med fin udsigt til en gangbro. Aftensmaden var kylling, fisk, kebab og pommes frites. Derefter et besøg på en meget støjende kafe, hvor der blev serveret kaffe og the.

19.05.99:
9. dag, Onsdag.

Mens resten af selskabet kørte ud for at se Mari og Doura Europos blev vi i byen for at se lidt på folkelivet. Byen, hvor der bor ca. 100.000 indbyggere, er meget støjende og meget landlig. De fleste ser ud til at være beduiner, især kvinderne er meget smukke klædt i sort med farvestrålende tørklæder med guld og glimmer, De fleste bærer på et meget lille barn. Fødselsvægten må være meget lav. Basaren er fyldt med de ting, som de selv bruger. Der er absolut intet at købe for turister.

Vi sidder nu på den samme støjende kafe som i går aftes og venter på bussen, der skal komme mellem 12 og 13. Bussen ankom præcis kl. 12 og efter indkøb til frokost kørte vi ud i den syriske stenørken. Vi fandt en lille kafe, hvor vi kunne spise vores medbragte frokost. Vi købte drikkevarer og der blev lavet the til os. I landsbyen i nærheden var der en mand, som havde en bus og som kunne køre os ud til en forladt ørkenborg. Bussen var et udstyrsstykke med pynt i loftet og 
drikkevand som kom ud af et rør fra taget. Mange sæder med kun lidt plads til benene. Foruden chaufføren (en stor kaptajn Klo, som vi straks døbte ham), fik vi  hans kone og 3 børn med. De havde yderligere 2 børn derhjemme. Desuden var der en anden kvinde med 1 barn med. Hun havde 7 børn i alt.

Det gik over stok og sten i en time og temperaturen var ca. 30° tror vi nok. Kaptajn Klo kendte en ”shortcut” sagde han. Vej var der nu ikke meget af. Stenørken betyder hård jord og sten og ellers intet andet. Ørkenborgen havde været en stor bebyggelse fra ca. år 700. Der må have været masser af vand i nærheden. Det var meget mærkeligt at se rester af så stor en bebyggelse dukke op af jorden lige foran os. Kaptajn Klo og guiden blev vist lidt uenige om prisen eller var det fordelingen af de vist nok 100$ som turen kostede. Han trak sig tilbage til et af de bagerste sæder på tilbageturen. Den berømte mand med nøglerne havde set støvskyen på lang afstand og stod klar med billetterne. Efter en tur rundt i ruinerne kørte vi igen med Kaptajn Klo og hans familie tilbage til vores egen bus. Indkvartering i Palmyra på et nydeligt hotel (Zenobia) lige midt i ruinfeltet. Ankomst som lovet af Tom lige ved solnedgang. Aftensmad bestod af suppe, kylling, ris fra stort tag selv bord. Efter aftensmaden gik  vi en lille tur ned i byen, som stadig havde åbent. Da var klokken ca. 9.

20.05.99:
10, dag, Torsdag.

Efter morgenmaden kørte vi lidt ud for at se nogle begravelsespladser. Der var nogle tårne, som blev anvendt til begravelse, ligesom der også var en rigmandsgrav (De 3 brødres grav), som var meget flot udsmykket i gravkammeret.

Efter dette lille besøg gik vi ind i selve ruinområdet i Palmyre. Et meget imponerende syn. En fin ruinby hvor der havde boet 200.000 mennesker. Der var rester af store templer, senat, amfiteater og meget mere. 

Frokost, som bestod af de sædvanlige små retter samt ris og lammekød med en sovs af tomater med gourgetter i. Derefter en bytur rundt i de små butikker. Det blev til 2 duge, ikke særligt billigt, men gode gedigne varer. Afslapning på en lille kafe i byen, hvor de serverede the. Eftermiddagstur med bus op til middelalderborgen, som ligger på toppen af et lille bjerg oven over Palmyra. Der var en fin udsigt deroppe fra ud over hele ruinområdet. Selve borgen mistede lidt af 
sin eventyrstemning og mystik ved at blive set tæt på. Et par stykker tog tilbage med bussen, medens resten gik ned i solnedgangen. Der var en fin stemning på vejen ned hvor lyset skiftede til det mere orange efterhånden som solen forsvandt ned.

Efter drinks på hotellets terrasse var vi inviteret til fødselsdagsmiddag på en udendørs restaurant nede i byen. Det var Torben, som fyldte 52 i dag. Efter de sædvanlige småretter fik vi kylling og pommes frites. Til dessert var der bestilt en fødselsdagslagkage til Torben. Kagen var en slags lagkagedej lagt sammen med en eller anden smørcreme med nødder. Udenpå var der chokolade og øverst var der skrevet ”HAPPY” med hvid glasur. Der var ogsa 2 rosa stenhårde marcipan roser. Torben gav vinen til maden. Det var en rigtig fin aften.

21.05.99:
11.dag, Fredag.

Tidlig op og ud i den tidlige morgensol kl. 05.30. Solen var dukket op og lagde et flot lys på ruinerne overfor hotellet.

Efter morgenmaden kørte vi kl. 6 mod Damascus. Vi stoppede ved en lille kafe, som lå ved vejen til Baghdad. Der var en bus med mænd fra Quwait og en personbil med irakere. Kafeen serverede den dyreste the vi har set på turen. Et glas kostede hvad der svarer til 3.75. Vi ankom til Damascus kl. 12.30, hvor vi kørte direkte til basaren. Det var en lukket basar vi så på grund af fredagen. Men vi skulle igennem for at komme hen til Omayyade moskeen. En kæmpestor moske. Der var en ceremoni for Shiiter fra Iran som valfarter til moskeen for at bede og begræde tabet af Hussein som blev dræbt på Kerbala sletten. En mand læste op og tilhørerne græd og hulkede. Alt blev videofilmet med et stort videokamera. Da ceremonien var slut blev der rigget til til frokost i moskeen. Efter at have set Saladin begravelsesplads gik vi op til hotellet Orient Palace. Endnu et nedslidt gammelt hotel. Der sidder et stort søm i badeværelsesdøren da håndtaget mangler. Frokost var en kyllingesandwich og pommes frites, som blev købt hos en gadehandler og bragt til en lille kafe, hvor der også blev bestilt the. Vand havde de ikke, så en dreng blev sendt i byen efter det.

Efter disse kulinariske udskejelser gik vi en tur på museet i Damascus. Vi besøgte også et glaspusterværksted. Efter en tur på kafe kørte bussen hjem. Vi gik ned i 
basaren, hvor Helle købte nogle pudestykker i Damaskes brokade og slips til manden. Aftensmad på en restaurant med megen lokal kolorit. Et helt selskab af unge syrere med småbørn som hyggede sig.

22.05.99:
12. dag, Lørdag.

Efter morgenmaden en tur i basaren. Det blev til 2 forskellige størrelse krus i rustfri stål beregnet til øl eller gin/tonic samt en pose tørrede blomster og urter til the.

Frokosten blev indtaget på en lille restaurant  Der blev bestilt kyllinge og lamme kebab. Dvs, kyllinge og lammekød lagt ind i brød rullet som en pandekage. Bestillingen blev afgivet i restauranten, som sørgede for videre bestilling da man kun serverede mad til aften. Tom hentede maden et eller andet sted. Kl. 14 var der afgang fra hotellet til lufthavnen. Flyet fra Wien var lidt forsinket, men denne forsinkelse blev indhentet og vi nåede flyet fra Wien til København, hvor vi landede planmæssigt. 

